# DE NYE OMSLAGENE TIL KONFIRMANTBIBELEN

– HVORDAN BRUKER VI DEM I FORHOLD TIL KONFIRMANTENE?

Bibelen er livets bok. Konfirmantene er unge mennesker som møter livet på en ny og sterk måte fordi de opplever mye og erfarer mye for første gang – på godt og vondt. Guds levende ord møter dem og deres livshistorier akkurat der hvor de er. Bibelselskapet har ønsket å gjøre dette synlig gjennom å kle den nye Konfirmantbibelen i omslag som er skapt av unge mennesker. Samtidig innbyr det nye plastomslaget til valgfrihet: omslag kan velges bort, nye omslag kan skapes. Det nye, fleksible plastomslaget gjør begge deler mulig.

## Utdelingen av Konfirmantbibelen

Konfirmantbibelen må deles ut ved en egen høytidelighet, gjerne på første konfirmantsamling. Ved utdelingen av Konfirmantbibelen må selve boken presenteres. Da vil de nye omslagene være et sterkt og engasjerende utgangspunkt for samtale og forkynnelse. Dette bør veilederne tenke gjennom på forhånd:

* 1. Før utdelingen: Hvordan bruke omslagene? Skal konfirmantene få velge selv, skal lederne velge for dem? Hvilke omslag ønsker dere å la dem velge mellom og hvorfor? Vil dere gjøre det til et poeng at konfirmantene skal lage sine egne omslag?
	2. Ved utdelingen: Samtale. Lytt til hva konfirmantene synes om de enkelte omslagene.
	3. Ved utdelingen: Formidling. Finn bibeltekster og sanger å presentere i tilknytning til de enkelte omslagene

## Utskiftbare omslag – gjør Konfirmantbibelen til din egen!

Med de nye og uttrykkskraftige omslagene til Konfirmantbibelen har Bibelselskapet ønsket å gi konfirmantene og veilederne deres en mulighet til

* å gjøre Bibelen til sin egen
* å velge blant mange mulige omslag
* å utsmykke sin Bibel med ung kirkekunst
* å skape sine egne omslag

Det følger fire omslag med Konfirmantbibelen: Standardomslaget, Graffiti-omslaget, mosaikk-omslaget og symbol-omslaget. I tillegg ligger det til nedlasting et nytt Jesus-omslag og et blankt omslag som konfirmanter og veiledere kan bruke til å lage egne omslagsdesign. Flere omslag vil bli lagt ut på nettet, og vi inviterer konfirmanter og veiledere til å dele de beste av sine egne med oss og andre.

## Fire omslag – noe for enhver smak!

### Standardomslaget og grunnomslaget − Bibelen er en bok som vokser sammen med deg

Når konfirmasjonstiden er over kan du skifte ut de løse omslagene med andre, eller ta plastomslaget av og stå igjen med en vanlig bibel som du har gjort til din egen og som du kan ta med deg videre på vandringen gjennom livet. Det brennende hjertet minner om Emmaus-fortellingen. Disiplenes hjerter brant da Jesus kom vandrende på veien og åpnet Guds fortelling, Bibelen, for disipler som var sørgende og traumatisert etter sjokket med korsfestelsen på Langfredag. Bokstavgåten på baksiden er ganske enkelt skapt av bokstavene til ordet BIBELEN.

#### Aktuelle bibeltekster:

Luk 24,13−35: Jesus viser seg for Emmaus-vandrerne

Apg 9,2 finne dem som hørte til \\Veien\\, både menn og kvinner, og

Apg 19,9 men snakket nedsettende om \\Veien\\ mens alle hørte på. Da brøt

Apg 19:23 uroligheter på grunn av \\Veien\\.

Apg 22,4 tilhengerne av denne \\Veien\\.

Apg 24,14 fedrenes Gud ved å følge \\Veien\\, som de kaller en sektlære.

Apg 24:22 hadde godt kjennskap til \\Veien\\, og han utsatte saken og sa:

#### Til refleksjon:

Hvordan kan vi snakke med Gud om våre livserfaringer på veien gjennom livet?

Hvordan vet vi at Gud lytter, og hvor kan vi høre Guds fortelling?

Hvorfor kalles kristentroen i Apg noen ganger for «Veien»?

Hva ville dere snakket med Gud om hvis dere møtte ham på gaten en dag?

#### Sanger:

Hamba nathi – Gå du med oss

Da Herren kom til denne jord

Jeg vil gjøre mitt liv til en lovsang for deg

### Graffiti-omslaget – Bibelen er en bok som handler om forgjengelighet og håp

Et av de valgfrie omslagsmotivene er hodeskallen. Hodeskallen er et gammelt motiv i kirkekunsten. Den sees ofte under foten på Jesu kors eller under føttene til den triumferende Jesus som er stått opp fra de døde. Korset ble reist på Golgata – som betyr «hodeskallen». Ifølge kirkelig tradisjon var det der Adam og Eva ble begravet. Hodeskallen symboliserer det første mennesket, som brakte døden inn i verden gjennom syndefallet. Når en dråpe av Jesu blod drypper ned på hodeskallene, får den døde Adam og den døde Eva livet tilbake. Blomsterrankene er symboler på at Gud er dødens overmann. Jesus har seiret over syndens makt og frelst oss fra døden.

Kirkekunsten på dette omslaget er hentet fra Grinilund kirke i Bærum. Da kirken skulle fornyes, fikk den unge prestesønnen Thomas Stønjum i oppdrag å skape kirkekunst som gjenspeiler temaet «forgjengelighet og håp». Kunstneren har hentet inspirasjon fra gatekunsten i storbyene verden rundt. Når Guds levende ord møter unge menneskers livsfølelse og deres kunstneriske uttrykk, kan spennende ting skje. I Bibelselskapet har vi gått en vei fra å være provosert til å bli utfordret av disse bildene. Vi ønsket å bruke bildene på omslaget til Konfirmantbibelen fordi de faktisk er kirkekunst som er laget av unge mennesker og fordi de kommuniserer grunnleggende temaer i livet og troen på en sterk og tankevekkende måte.

Bibelen blir ikke vanhelliget av disse motivene. Bibelen er hellig i seg selv og beskriver livets mange sider – både de lyse og de mørke – både levende og ofte svært konkret. Bare tenk på synet av de tørre knoklene i Esekiels bok, og på lidelseshistorien i evangeliene. «Golgata» betyr «hodeskalle». At dette er sterke temaer som engasjerer, ser vi ikke minst i ungdomsmiljøer utenfor kirken, der dødninghodet er et ofte brukt symbol. Vi ønsket at kirkens trosopplæring kunne se bildene både som et uttrykk for unge menneskers lengsel etter håp og som et uttrykk for at Kristus – som er med i omslaget gjennom bildet på ryggen – er svaret på denne lengselen.

Vårt inderlige ønske er at disse bildene skal bli utgangspunkt for et spennende møte med Bibelens egne ord om disse tingene. Det er viktig at veilederne lytter til konfirmantenes egne tanker og refleksjoner om bildene. Like viktig er det at veilederne tar konfirmantene med inn i Bibelen for å se hva den egentlig sier om døden og om håpet.

#### Aktuelle bibeltekster:

Esek 37,1−14: Døde knokler blir levende

Mark 15,21−32: Jesus blir korsfestet

1 Kor 15: Oppstandelsen

#### Til refleksjon:

Hva symboliserer hodeskallen på omslaget?

Hva betyr det at hodeskallen på omslaget er prydet av blomster?

Hva er sammenhengen mellom bildet av hodeskallen og bildet av Jesus med tornekrone på ryggen av omslaget?

#### Sanger:

Deg være ære, Herre over dødens makt

Dine hender er fulle av blomster

Han sto opp før dagen demret

### Mosaikk-omslaget – Bibelen handler om en Gud som er nær oss alltid og over alt

Bildene av hav og natur, av unge og eldre mennesker, bringer tankene til Guds nærvær over alt og gjennom hele livet. Fyrtårnet er i Konfirmantbibelen et symbol på Guds ord. Det gir lys og retning på seilasen gjennom livet. En historie forteller at et stort krigsskip var på nattseilas da de plutselig ble anropt gjennom et lyssignal. Signalet sa: Endre kurs. Kapteinen tenkte: Jeg viker ikke for noe annet skip, og meldte tilbake: Vi fortsetter. Det er du som må svinge unna. Samme signal kom tilbake: Endre kurs. Kapteinen ble sint og sa: Flytt deg! Jeg er et krigsskip. Da kom følgende signal: Jeg råder deg til å svinge unna. Jeg er et fyrtårn.

#### Aktuelle bibeltekster:

Sal 119,105: Ditt ord er en lykt for min fot

Sal 139: Herre, du kjenner meg

Joh 8,12: Jeg er verdens lys

#### Til refleksjon:

Er det noe i naturen som forteller meg om Gud?

Er det noe i meg selv som forteller meg noe om Gud?

Hvor kan jeg møte den ukjente Gud og høre ham si noe til meg?

#### Sanger:

Your love (Psalm 139), Oslo Gospel Choir

Alltid freidig når du går

Deg å få skode

Han skapte skogen

### Symbol-omslaget – Bibelen er full av bilder og fortellinger som handler om oss

Det konkrete i verden omkring oss kan romme mange betydninger. Et sterkt symbol kommuniserer på mange plan på en gang. Om det ikke skal bli en klisjé, må det også kommunisere på en spenningsfylt måte. Tornekronen er både symbol på kongeverdighet og på lidelse. Korset er et torturinstrument, men det tomme korset symboliserer at Jesus har seiret over døden. Sommerfuglen er skjør, men også i stand til å fly. Fjellvarden er bare stein, men er samtidig en livsviktig veiviser for fjellvandreren. Flammene varmer, men kan også fortære. Veien gjennom vannet, som da Moses og Israelsfolket krysset Sivsjøen, er et symbol på dåpen. Den er både å dø og stå opp med Kristus. Eplet er en gave fra Skaperen men kan også symbolisere en fristelse. Unge mennesker er vant til å se symboler, logoer og ikoner. De er eksperter på å bruke dem og tyde dem. La symbol-omslaget bli en vandring sammen med konfirmantene gjennom noen av Bibelens og den moderne data-verdenens symboler og ikoner. Lytt til deres assosiasjoner og del noen av Bibelens symbolfortellinger med dem.

#### Aktuelle bibeltekster:

1 Mos 3,1−13: Mennesket spiser av treet til kunnskap om godt og ondt

2 Mos 14: Sivsjø-underet

Mark 15,16−20: Jesus blir spottet

#### Til refleksjon:

Hvilke symboler kan du finne på dette omslaget?

Hva forbinder du med de forskjellige symbolene?

Se om det står noe om dem i symbolleksikonet bak i Konfirmantbibelen (Bibelveiviseren s. 36−42).

#### Sanger:

Go down Moses

Vi kommer til deg i bønn (La oss stå sammen)

Kallet (Det er navnet ditt jeg roper)

I et skur ved Betlehem

Må din vei komme deg i møte

23/08/12/hom